**PRACOVNÝ LIST pre birmovancov**

2.9. Ježiš – Osloboditeľ od hriechu.

**Doplň chýbajúce slová:**

1. *„Ak neuveríte, že Ja Som,* ***zomriete*** *vo svojich hriechoch.“* (Jn 8,24)
2. *„Veru, veru, hovorím vám, každý, kto hreší, je* ***otrokom*** *hriechu... Až keď vás Syn oslobodí, budete naozaj slobodní.“* (Jn 8,34; 36)
3. Tým, že Boh vydal svojho Syna za naše hriechy, ukázal, že Jeho plán je plánom dobrotivej **lásky**, ktorá predchádza akúkoľvek zásluhu z našej strany (KKC 604)
4. Hriechom človek stratil priateľstvo s Bohom – milosť posväcujúcu, schopnosť žiť v spoločenstve s **Ním**.
5. Ak hreším, Ježiš ma neodsudzuje. Tak, ako povedal veľkej hriešnici Márii Magdaléne, aj mne hovorí*: „Ani ja ťa* ***neodsudzujem****. Choď a už nehreš!“ (Jn 8, 11)*
6. Ježiš oslobodil niektorých ľudí od pozemského zla, akým je hlad, nespravodlivosť, choroba, smrť, vykonal mesiášske znamenia. Neprišiel však preto, aby odstránil všetko zlo na svete, ale aby **vyslobodil** ľudí z najťažšieho otroctva, z otroctva **hriechu**, ktoré im prekáža v ich povolaní Božích detí a spôsobuje všetky ich ľudské zotročenia. (KKC 549)
7. Milosťou sa môžem stať novým stvorením v Kristovi; Ježiš ma tak veľmi miluje; sám sa obetoval za mňa“; *„Kde sa rozmnožil hriech, tam sa ešte väčšmi rozhojnila* ***milosť****.“* (Rim 5,20)

**Zamyslenie:**

Hriech/zlo je zneužitím slobody, ktoré vedie do otroctva hriechu. Ak hľadáš seba samého, svoju moc, pôžitok, slávu, budúcnosť, svoje vlastníctvo, staneš sa neslobodným. Stratíš sa vo svojich myšlienkach a tvoje srdce sa zatemní (porov. Rim 1, 21) a nemôžeš byť darom pre druhých ani pre Boha. Navyše tým, že sa odcudzíš Bohu a ľuďom, odcudzuješ sa postupne aj sebe samému. Mnohé psychické poruchy, depresie, pochádzajú práve z neschopnosti odpustiť si sebe samému. Na tento stav si môžeš zvoliť cestu zapretia hriechu, ako keby neexistoval utvrdzujúc sa, že hriech je len výmysel konkrétneho človeka, Cirkvi... Pričom si neuvedomíš, že výčitky tvojho vnútra sú nástrojom diabla, ktorý ťa chce zničiť a vnútorne zotročiť. Môžeš si však zvoliť druhú cestu – uveriť, že existuje odpustenie. Dáva ho Ježiš, Boží Syn.

Ježiš Kristus ťa má veľmi rád, chce tvoje uzdravenie, pokoj a radosť. Je mocnejší ako tvoj hriech, preto je schopný spraviť z teba „nové stvorenie“. „Nové stvorenie“, to je premena mysle aj srdca pomocou Ducha svätého.

Keď zhrešíš, akú cestu si volíš? Cestu zapretia hriechu, ktorá vedie do otroctva plného nepokoja, výčitiek alebo cestu vyznania hriechov, ktorá prináša slobodu, radosť?

Akú cestu by si si rád do budúcna zvolil? Čo konkrétne môžeš pre to urobiť?

Aby si bol spasený a mal večný život, musíš uveriť v Krista, nasledovať ho a pripodobniť sa mu. Pripodobníš sa tak, že sa ním necháš pretvoriť na „nové stvorenie“. Stať sa novým stvorením je celoživotná úloha. Hlavným prameňom milostí, ktoré majú moc premeniť je 7 sviatostí. Viditeľné znaky, skrze ktoré Boh neviditeľne pôsobí a mení náš život. Milosť je dar, ktorý nám Boh dáva pre našu spásu. Milosť získavame cez sväteniny, sviatosti a modlitbu. Napíš konkrétny príklad sväteniny, sviatosti a modlitby.

Príbeh Márie Magdalény (Jn 8,1-11) rozvíjaj na základe moci odpustenia hriechov. Prečo má Ježiš moc odpúšťať hriechy? Ako sa asi mohla cítiť Mária Magdaléna? Skús sa vžiť do jej príbehu. Čo myslíš, prečo sa farizeji pýtali práve Ježiša? Vzal niekto na seba dôsledky tvojej nezodpovednosti? Dostal si už niekedy milosť? Ako to na teba zapôsobilo? Napíš svoje pocity ...

Trpel si už niekedy nespravodlivo vplyvom druhého? Aké to bolo pre teba? Akú odmenu by si za tento skutok čakal? Ježiš toto z lásky k tebe spravil. Čo by Ježiša potešilo ako vďaka od teba? Navrhni a napíš (môže to byť vyslovená túžba po bližšom vzťahu s Ním alebo krátka modlitba „Ježiš, ďakujem, že si z lásky ku mne vzal zomrel za všetky moje hriechy“ alebo konkrétny skutok lásky a vďaky venovaný Ježišovi)

**Aktivita:**

Účasť na sv. omši mimo nedele. Chvíľu premenenia (vieš, ktorá to je?) skús prežiť ako moment, kedy Ježiš zomrel za teba, za všetky tvoje hriechy. Z kríža prichádza moc spásy.

Prines konkrétnu obetu za druhého: napr. to, čo mám spraviť tvoj súrodenec, rodič, spolužiak, sprav za neho ty.

**Modlitba:**

„Zmiluj sa, Bože nado mnou pre svoje milosrdenstvo a pre svoje veľké zľutovanie znič moju neprávosť. Úplne zmy zo mňa moju vinu a očisť ma od hriechu. ... Bože, ty nepohŕdaš srdcom skrúšeným a poníženým.“ (Ž 51,1-4. 19 )

**Chýbajúce slová:** 1. zomriete; 2. otrokom; 3. lásky; 4. Ním; 5. neodsudzujem; 6. vyslobodil, hriechu; 7. milosť